b'\n_START_ARTICLE_\nLiteratura rom\xc3\xa2n\xc4\x83 \xc3\xaen slavon\xc4\x83\n_START_SECTION_\nScurt istoric\n_START_PARAGRAPH_\n\xc3\x8en momentul \xc3\xaen care slavii p\xc4\x83trund \xc3\xaen sudul Dun\xc4\x83rii, limba rom\xc3\xa2n\xc4\x83 comun\xc4\x83 se scindeaz\xc4\x83. Primele influen\xc8\x9be slave apar prin intermediul ortodoxismului, \xc3\xaen a doua jum\xc4\x83tate a sec. al X-lea, conform inscrip\xc8\x9biilor descoperite \xc3\xaen Moldova \xc8\x99i Muntenia. Cele mai vechi manuscrise p\xc4\x83strate dateaz\xc4\x83 \xc3\xaens\xc4\x83 din sec. al XII-lea.\n_START_SECTION_\nScrierile religioase\n_START_PARAGRAPH_\n1. Dou\xc4\x83 scrisori ale egumenului Nicodim (1385; 1391)._NEWLINE_2. Ni\xc8\x99te imnuri religioase compuse de Filotei, fost logof\xc4\x83t al lui Mircea cel B\xc4\x83tr\xc3\xaen._NEWLINE_3. Textul hagiografic Mucenicia Sf\xc3\xaentului Ioan cel Nou, compus de Grigorie \xc8\x9aamblac, predicator al lui Alexandru cel Bun._NEWLINE_4. Tetraevanghelul, prima copie dup\xc4\x83 o carte religioas\xc4\x83 (sec. al XV-lea)._NEWLINE_5. Romanele populare Alexandria, Varlaam \xc8\x99i Ioasaf.\n_START_SECTION_\nScrierile cu caracter laic\n_START_PARAGRAPH_\n1. Scrisoarea lui \xc8\x98tefan cel Mare c\xc4\x83tre principii cre\xc8\x99tini dup\xc4\x83 victoria de la Vaslui (remarcabil\xc4\x83 prin arta compozi\xc8\x9biei)._NEWLINE_2. Letopise\xc8\x9bul de c\xc3\xaend s-a \xc3\xaenceput \xc8\x9aara Moldovei, prima noastr\xc4\x83 cronic\xc4\x83, scris\xc4\x83 tot la curtea lui \xc8\x98tefan, \xc3\xaen care se glorific\xc4\x83 luptele de ap\xc4\x83rare a \xc8\x9b\xc4\x83rii din vremea domnitorului._NEWLINE_3. Letopise\xc8\x9bul de c\xc3\xaend s-a \xc3\xaenceput \xc8\x9aara Moldovei, scris de Macarie din porunca lui Petru Rare\xc8\x99. Macarie nu face numai nara\xc8\x9biune istoric\xc4\x83 ci \xc8\x99i memorialistic\xc4\x83, pentru c\xc4\x83 a fost martor ocular la evenimente, dar are un stil greoi, imitat dup\xc4\x83 cronicarii str\xc4\x83ini._NEWLINE_4. Cronica lui Eftimie, care continu\xc4\x83 letopise\xc8\x9bul lui Macarie din porunca lui Alexandru L\xc4\x83pu\xc8\x99neanu, \xc3\xaentr-un stil mai simplu \xc8\x99i mai accesibil._NEWLINE_5. Cronica lui Azarie, ucenic al lui Macarie, care prezint\xc4\x83 istoria Moldovei, acuz\xc3\xaendu-i pe Despot \xc8\x99i pe Ion-vod\xc4\x83 Armeanul, care-i prigoniser\xc4\x83 pe boieri.\n_START_SECTION_\n\xc3\x8env\xc4\x83\xc8\x9b\xc4\x83turile lui Neagoe Basarab c\xc4\x83tre fiul s\xc4\x83u Teodosie\n_START_PARAGRAPH_\n\xc3\x8en 1894 se descoper\xc4\x83 la Sofia manuscrisul \xc3\xaen limba slavon\xc4\x83, pe h\xc3\xaertie fabricat\xc4\x83 la Vene\xc8\x9bia \xc3\xaen sec. al XVI-lea, av\xc3\xaend un scris caligrafic \xc8\x99i vignete \xc3\xaen aur. Se presupune c\xc4\x83 manuscrisul era destinat fie cancelariei domne\xc8\x99ti, fie lui Teodosie \xc3\xaensu\xc8\x99i. Ast\xc4\x83zi exist\xc4\x83 o variant\xc4\x83 slavon\xc4\x83, una rom\xc3\xa2neasc\xc4\x83 \xc8\x99i una greceasc\xc4\x83, cea din urm\xc4\x83 p\xc4\x83strat\xc4\x83 la muntele Athos._NEWLINE_Opera este o enciclopedie a cuno\xc8\x99tin\xc8\x9belor moral-politice, filozofice \xc8\x99i pedagogice, o sintez\xc4\x83 a g\xc3\xaendirii \xc8\x99i a experien\xc8\x9bei medievale. Conceput\xc4\x83 ca un imens testament, v\xc4\x83de\xc8\x99te o puternic\xc4\x83 personalitate, c\xc4\x83ci intensitatea tr\xc4\x83irii este egal\xc4\x83 cu intensitatea g\xc3\xaendirii. Poate fi considerat\xc4\x83 \xc8\x99i o oper\xc4\x83 ideologic\xc4\x83, cu scop educativ, c\xc4\x83ci este prezentat un cod moral al societ\xc4\x83\xc8\x9bii rom\xc3\xa2ne\xc8\x99ti. Arta compozi\xc8\x9biei este asem\xc4\x83n\xc4\x83toare cu cea a literaturii bizantine. Capitolele finale, consacrate mamei, so\xc8\x9biei \xc8\x99i copilului impresioneaz\xc4\x83 prin sensibilitate, duio\xc8\x99ie \xc8\x99i lirism._NEWLINE_A fost tradus\xc4\x83 \xc3\xaen rom\xc3\xa2ne\xc8\x99te \xc3\xaenc\xc4\x83 din sec. al XVII-lea.'